OBK-kommissie oor Survé: 'Ons duld geen inmenging' | Netwerk24
Deur Elvira Wood en Helena Wasserman, Fin24 14 Oktober 2019 07:06
Iqbal Survé se beweringe oor Pravin Gordhan, minister van openbare ondernemings, "bevat geen feite nie".
Fin24 berig dit is die reaksie van regter Lex Mpati wat aan die hoof staan van die kommissie van ondersoek na gebeure by die Openbare Beleggingskorporasie (OBK).
Regter Lex MpatiFoto: Elvira Wood
Survé, voorsitter van Independent Media en hoof van Sekunjalo, beweer Sondag in 'n artikel wat dié groep aanlyn gepubliseer het dat hy "bewyse" het dat Gordhan probeer om die kommissie van ondersoek te beïnvloed en dat hy wil hê die kommissie moet "nadelige bevindinge" maak oor sy maatskappye.
Survé se tirade volg nadat die Gedragsowerheid vir die Finansiële Sektor (FSCA) Woensdag 'n klopjag op die kantore van Sekunjalo in Kaapstad uitgevoer het.
Survé het reeds aangedui hy gaan die FSCA hof toe sleep vir 'n "blatante misbruik van mag". Hy eis ook skadevergoeding.
"Die kommissie beskou die artikel in 'n ernstige lig en as deel van 'n voortdurende poging om die werk van die kommissie en die integriteit van die kommissarisse aan te val, asook as 'n poging om die bevindinge te beïnvloed," sê Mpati in 'n verklaring oor die artikel.
Gill Marcus en Emmanuel Lediga is die ander twee kommissarisse wat saam met Mpati gebeure by die OBK ondersoek.
"Die kommissie sal geen inmenging in sy werk duld nie. Dit sal ook geen pogings om dit te beïnvloed of te intimideer duld nie, ongeag wie dit mag probeer doen."
Daar word vermoed dat die klopjag verband hou met 'n ondersoek na die OBK se belegging in Ayo Technology.
Daar is beweringe dat markte gemanipuleer is om 'n veel hoër waarde aan Ayo te heg as wat dit werklik was voor die OBK oorreed is om daarin te belê.
Die OBK het in Desember 2017 R4,3 miljard in dié maatskappy belê toe dit op die JSE genoteer is.
Die Kommissie vir Maatskappye en Intellektuele Eiendom (CIPC) het op 21 Februarie opdrag gegee dat die OBK die geld moet terugeis.
Die hooggeregshof in Pretoria het egter bevind die CIPC se opdrag was onwettig.
Die OBK het daarna gesê dié uitspraak gaan hom nie keer om sy geld te probeer terugkry nie. Deon Botha, hoof van korporatiewe sake by die OBK, het voorheen bevestig dat die balju op 29 Mei 'n dagvaarding vir die geld op Ayo beteken het.
Survé het in reaksie daarop weer gesê hy wil die OBK vir "wat na verwagting miljarde rande sal wees" dagvaar.
LEES OOK: Survé se Ayo wil OBK 'vir miljarde' dagvaar
Gordhan het ook reeds op Survé se beweringe gereageer en alles heftig ontken.
In 'n verklaring wat Malatji & Co., sy regsverteenwoordiger, uitgereik het, sê Gordhan dat hy niks te doen gehad het met die klopjag nie.
Luidens die brief glo Gordhan dat Survé se uitlatings bloot daar is om as afleiding te dien juis omdat hy en sy maatskappye onder verdenking is vir ongerymdhede.
Meer oor: Independent Media | Openbare Beleggingskorporasie | Sekunjalo | Obk | Lex Mpati | Iqbal Survé | Pravin Gordhan | Obk-Kommissie